<b>Γράφει ο Γιώργος Λαιμός</b>

Μια σειρά από πρωτοκλασάτα στελέχη του ΣΥΡΙΖΑ, που μάλιστα βρίσκονται πολύ κοντά στο περιβάλλον του προέδρου του Αλέξη Τσίπρα, έχει επιστρατεύσει πολιτικά η Κουμουνδούρου για τις αυτοδιοικητικές εκλογές. Η «μάχη» στους δήμους και τις περιφέρειες, ουσιαστικά είναι το πρώτο crash test που θα δείξει αν η δυναμική που εμφανίζει ο ΣΥΡΙΖΑ, τουλάχιστον, δημοσκοπικά θα αποτυπωθεί και στις κάλπες. Βέβαια, ενδεχομένως, μία εκλογική μάχη σε επίπεδο Εθνικών Εκλογών το 2016 με νικητή τον ΣΥΡΙΖΑ, θα «φέρει» ντόμινο εξελίξεων στους δήμους και τις περιφέρειες  που έχουν εκλεγεί ιδιαιτέρως προβεβλημένα στελέχη του κόμματος, τα οποία θα αναλάβουν υπουργεία «κλειδιά».

Η πρώτη τη τάξη εν δυνάμει υπουργός είναι η υποψήφια Περιφερειάρχης Αττικής Ρένα Δούρου. Η εμπιστοσύνη που της έχει δείξει ο Αλέξης Τσίπρας στο πρόσωπό της, χωρίς να έχει προηγούμενη εμπειρία, «μαρτυρά» και το ενδεχόμενο να τη χρήσει Υπουργό και μάλιστα σε υπουργείο πρώτης γραμμής και σημασίας, του υπουργείου Εξωτερικών. Η εμπειρία της κ. Δούρου, ως υπεύθυνη στον τομέα εξωτερικών υποθέσεων του κόμματος και μάλιστα σε δύσκολη συγκυρία για την χώρα, δείχνει ότι μπορεί να ανταπεξέλθει και σε αυτά τα καθήκοντα. Η κ. Δούρου, μιλώντας αποκλειστικά στο «Παρασκήνιο», απέκλεισε το ενδεχόμενο να εγκαταλείψει τον περιφερειακό «θώκο» για τον υπουργικό, σε περίπτωση κυβέρνησης ΣΥΡΙΖΑ ή Αριστεράς με κορμό τον ΣΥΡΙΖΑ,  επισημαίνοντας πως  «η περιφέρεια Αττικής για να προσφέρεις δεν χρειάζεται μόνο πέντε χρόνια. Ενδεχομένως να χρειάζεται και δέκα».

Ο  βουλευτής της Α’ Πειραιά και Νήσων κ. Θ. Δρίτσας, είναι άλλο ένα τρανταχτό παράδειγμα «σκιώδους», εν δυνάμει υπουργού που έχει ριχτεί στη σκληρή μάχη του Πειραιά, απέναντι στον νυν δήμαρχο Βασίλη Μιχαλολιάκο. Μάλιστα, από το 2007 που μπήκε για πρώτη φορά που μπήκε στη Βουλή δίνει συνεχείς μάχες για όλα τα θέματα στο πλευρό του Αλέξη Τσίπρα. Η τοποθέτηση του στη θέση του τομεάρχη Άμυνας, αφήνει «υπονοούμενα» για τοποθέτησή του στο υπουργείο Άμυνας σε κυβέρνηση Αριστεράς. Καθώς επίσης η βαθειά γνώση του στα ναυτιλιακά- λόγω και Πειραιά- ίσως  θεωρείται και σίγουρη η τοποθέτησή του στο ανάλογο υπουργείο.

Στη «μάχη της Κρήτης», ο ΣΥΡΙΖΑ εξ αρχής συζητούσε για κάθοδο «πουλ εν», που θα είχε ελπίδες να πάρει μία από τις μεγαλύτερες περιφέρειες της χώρας. Έτσι κατέληξε στον Μιχάλη Κριτσωτάκη, ο οποίος είναι επιβαρυμένος και με τα καθήκοντα, υπεύθυνου για τα θέματα Τουρισμού.

Διαχρονικά έχει διαφανεί ότι ένας υπουργικός «θώκος» είναι ισχυρό κίνητρο για ένα κομματικό στέλεχος, ώστε να αφήσει πίσω του κάποιον δήμο ή περιφέρεια. Ίσως και οι πιέσεις που μπορεί να δεχτεί κάποιος από τον αρχηγό ενός κόμματος να τον οδηγήσει στην «έξοδο» από την αυτοδιοίκηση και στην «είσοδο» στην κεντρική πολιτική σκηνή. Και στην περίπτωση του ΣΥΡΙΖΑ, όλα τα σενάρια θεωρούνται ανοικτά.