Στη συνένεντευξή του στο theTOC.gr, ο Τάσος Ταστάνης, που κατεβαίνει υποψήφιος στον δήμο Γλυφάδας, με τη στήριξη του ΣΥΡΙΖΑ, κάνει λόγο για μια διαφορετική αντιμετώπιση του θέματος της διαχείρισης του παραλιακού μετώπου, προς όφελος των δημοτών και με μια όσο το δυνατόν καλύτερη διαχείριση και συμπεριφορά απέναντι στο περιβάλλον.

Για ο θέμα του εμπορικού κέντρου, επισημαίνει ότι η οικονομική κρίση έχει χτυπήσει και την "άλλοτε κραταιά" αγορά της Γλυφάδας και πιστεύει ότι το Μετρό πρέπει να φτάσει το συντομότερο στην πόλη και οι δημόσιες συγκοινωνίες να αποτελούν τον μοναδικό τρόπο μετακίνησης των κατοίκων και συμπλήρώνει: "Γι αυτόν τον λόγο διαφωνήσαμε με την απόφαση της δημοτικής αρχής να κατασκευάσει δύο υπόγεια πάρκινγκ στην πόλη".

Ο κ. Ταστάνης εκφράζει τη διαφωνία του με τον τρόπο που λειτουργούν οι κοινωνικές δομές στην πόλη και διαβεβαιώνει ότι, εφόσον εκλεγεί, θα φροντίσει να μην μείνει κανένα παιδί έξω από τους βρεφονηπιακούς σταθμούς, όπως πέρυσι που έμειναν εκτός 450 παιδιά και να μην υπάρξει κανείς που δεν θα μπορεί να αγοράσει τα φάρμακά του ή να πληρώσει το ρεύμα.

Ο υποψήφιος δήμαρχος Γλυφάδας Τάσος Ταστάνης ξεκαθαρίζει ότι θα διεκδικήσει τα χρήματα που, όπως λέει, οφείλει η κεντρική εξουσία στον δήμο και υπόσχεται θα κάνει μια πιο ισορροπημένη και έντιμη διαχείριση των χρημάτων των δημοτών της Γλυφάδας. "Δεν θα δώσουμε χρήματα για να εξυπηρετήσουμε μικρά και μεγάλα εργολαβικά συμφέροντα, αλλά για να αντιμετωπίσουμε τις καθημερινές ανάγκες των δημοτών μας" συμπληρώνει.

Τέλος, για το θέμα του Κοιμητηρίου, υποστηρίζει ότι το πρόβλημα δεν έχει λυθεί γιατί η συγκεκριμένη χωροθέτηση είναι παράνομη και ότι υπάρχει ήδη πρόστιμο 103 χιλιάδων ευρώ που έχει επιβληθεί στον δήμο και δεν έχει πληρωθεί, ενώ τάσσεται υπέρ της δημιουργίας διαδημοτικού κοιμητηρίου σε χώρο του πρώην αεροδρομίου του Ελληνικού.