Την υποψηφιότητα του για την Περιφέρεια Αττικής ανακοίνωσε σήμερα ο Γιάννης Σγουρός με το συνδυασμό «Αττική – Γιάννης Σγουρός – Μόνο με έργο», ενώ επίσης παρουσίασε τα ονόματα των πρώτων 130 υποψήφιων Περιφερειακών Συμβούλων από τους οκτώ τομείς.

Στη συνέχεια, ο κ. Σγουρός επεσήμανε τον αυτοδιοικητικό χαρακτήρα της υποψηφιότητας του και τόνισε: «Ζούμε κρίσιμες μέρες. Για αυτό οι κινήσεις, οι συμπεριφορές και οι στάσεις όλων μας, αποκτούν ιδιαίτερη σημασία. Σήμερα όσο ποτέ απαιτούνται συμπεριφορές και στάσεις ευθύνης. Όχι λόγια, όχι διακηρύξεις, όχι υποσχέσεις. Η Ελλάδα, η πατρίδα μας, βρίσκεται σε εποχή δοκιμασίας. Έχουμε όλοι μας υποχρέωση, από όποια θέση και αν βρισκόμαστε και όποια ιδιότητα και αν έχουμε, να προσπαθήσουμε για το καλύτερο όλοι μας. Με τις σκέψεις αυτές ως οδηγό, απευθύνομαι σήμερα στους πολίτες της Αττικής για να τους δηλώσω την απόφασή μου να είμαι υποψήφιος Περιφερειάρχης στις εκλογές του Μαΐου».

«Για μένα – όλοι το γνωρίζουν – η αυστηρή προσήλωση στο ρόλο του Περιφερειάρχη ήταν και είναι κανόνας που όρισε και ορίζει τη στάση μου. Την αντιμετώπιση των προβλημάτων και των αναγκών με αποκλειστικά αυτοδιοικητικά κριτήρια. Η πολιτική αφετηρία του καθενός μας δεν πρέπει ούτε μπορεί να μας εμποδίζει να ασκούμε το ρόλο μας, όπως το αναμένουν οι πολίτες, όπως το απαιτούν οι συνθήκες», πρόσθεσε ο κ. Σγουρός, ενώ σημείωσε: «Δεν έχουν θέση οι προσωπικοί σχεδιασμοί και τα πολιτικά σχέδια στην πραγματικότητα της Αυτοδιοίκησης. Οι άνθρωποι και οι ανάγκες προέχουν».

«Είμαι και παραμένω σταθερά προσανατολισμένος σε αυτές τις αρχές. Οι αρχές αυτές πάντα με οδηγούσαν και με οδηγούν. Με διαφάνεια και σωστή διαχείριση. Χωρίς ελλείμματα, χωρίς δάνεια και χωρίς σπατάλες όλα αυτά τα χρόνια. Στην προεκλογική περίοδο που ξεκινάει, με πνεύμα διαλόγου, αντίληψη συνεργασίας και σεβασμό στους ανθυποψήφιούς μου, θα παρουσιάσω αναλυτικά τις θέσεις του συνδυασμού μας, υπερασπιζόμενος πάντοτε την ανάγκη των λύσεων», τόνισε.

«Δεν μας χρειάζονται διακηρύξεις, λύσεις μας χρειάζονται. Και η απάντηση υπάρχει μέσα από το έργο. Μόνο με έργο», επεσήμανε ο κ. Σγουρός.

Αίσθηση προκάλεσε η απόφαση του Χάρη Πασβαντίδη, στενού συνεργάτη του κ. Σγουρού, να μην είναι υποψήφιος αντιπεριφερειάρχης εκλεγόμενος χωρίς σταυρό. Ο κ. Πασβαντίδης επιστρέφει στο Περιστέρι και διεκδικεί το σταυρό προτίμησης της δυτικής Αθήνας ως απλός υποψήφιος περιφερειακός σύμβουλος.

http://youtu.be/C0upMWijYQU