Μετά από 30 και πλέον χρόνια συνεχούς παρουσίας του στην πολιτική σκηνή με πρωταγωνιστικό ρόλο στη Μακεδονία, ο Παναγιώτης Ψωμιάδης είναι έτοιμος για την επόμενη πολιτική του κίνηση.

Την προηγούμενη Δευτέρα κατέθεσε στην Εισαγγελία του Αρείου Πάγου την ιδρυτική Δήλωση του κόμματος ΠΑΤΡΙ.Δ.Α. (Πατριωτικό Δίκτυο Αφύπνισης) μετά την παραίτηση του από τη ΝΔ, παραίτηση, που απ’ ότι μαθαίνουμε, προκάλεσε νέους πονοκεφάλους στο εσωτερικό της «γαλάζιας» παράταξης. Στη Συγγρού ξέρουν καλά τη δυναμική του Πόντιου στη βόρεια Ελλάδα και όχι μόνο, και φοβούνται νέες διαρροές «αγανακτισμένων» ψήφων.

Ο Παναγιώτης Ψωμιάδης επιλέγει το δρόμο της Ευρώπης, όπως είπε πρόσφατα ο ίδιος σε ομιλία του, <strong>«γιατί οι Έλληνες ευρωβουλευτές δεν μπορούν να είναι κομματικοί τουρίστες στην αρένα των Βρυξελλών» και γιατί «απαιτούνται στην Ευρώπη ισχυρές αδέσμευτες πατριωτικές φωνές».</strong>

Ως Νομάρχης και μετέπειτα ως Περιφερειάρχης Κεντρικής Μακεδονίας βρέθηκε στο στόχαστρο με δεκάδες αν όχι εκατοντάδες καταγγελίες εις βάρος του από έναν και μοναδικό φιλόδικο οικολόγο.

Από όλες αυτές σχεδόν καμία δεν είχε ουσιαστική βάση, αποδεικνύοντας πως όποιος ήθελε να γίνει πολιτικός σταρ έβαζε στο στόχαστρο του τον Πανίκα.

Όσες κατέληξαν στις αίθουσες των δικαστηρίων βρήκαν τον Παναγιώτη Ψωμιάδη αθώο, εκτός μόνο από τη γνωστή υπόθεση που τον οδήγησε στο να χάσει τη θέση του. Αλλά ακόμη και στην υπόθεση αυτή, με όλο το σεβασμό στην ελληνική Δικαιοσύνη, το δικαστήριο δεν κατάφερε να αιτιολογήσει το είδος και το ύψος της ζημίας. Και αυτό γιατί κοινή συνισταμένη όλων των καταγγελιών ήταν η αδυναμία εντοπισμού του είδους και του ύψους της ζημίας για το ελληνικό Δημόσιο.

Όπως ο ίδιος ο Παναγιώτης Ψωμιάδης έχει δηλώσει στ α ΜΜΕ το τελευταίο χρονικό διάστημα, η μοναδική εκκρεμότητα του είναι αυτή με τα έργα προϋπολογισμού μέχρι 45.000 ευρώ, υπόθεση που βρίσκεται μετά από τρία χρόνια ακόμη στη δικαστική έρευνα. Προκαλεί δε τόση εντύπωση, που η μόνη λογική εξήγηση για τη διάρκεια της έρευνας είναι πως ενδεχομένως να χρησιμοποιηθεί για να χτυπηθεί ο Παναγιώτης Ψωμιάδης, ο μόνος που εξακολουθεί να μιλά για τη Μακεδονία και τη Θράκη.

Δυστυχώς οι πολιτικές θέσεις του πρώην περιφερειάρχη για τα εθνικά και τα περιφερειακά θέματα έρχονται σε πλήρη αντίθεση με αυτές των πραγματικών πρωταγωνιστών της διαπλοκής και των οργάνων της. ‘Όμως οι θέσεις αυτές εκφράζουν τον παραδοσιακό δεξιό χώρο ο οποίος σε αυτή τη νέα προσπάθεια του Παναγιώτη Ψωμιάδη είναι σίγουρο πως θα του δώσει άλλη μια ψήφο εμπιστοσύνης.

«Η ψήφος αυτή θα είναι και απάντηση στα αντεθνικά κέντρα που σε διεθνές επίπεδο θέλουν να φιμώνουν κάθε ελεύθερη φωνή», όπως συνηθίζει να λέει ο ίδιος.