<p>Τη διενέργεια προκαταρκτικής εξέτασης για να εντοπιστούν τυχόν ποινικές ευθύνες σε βάρος των ορκωτών λογιστών που είχαν την ευθύνη της διαχείρισης και ελέγχου των οικονομικών του δήμου Θεσσαλονίκης, επί διοίκησης Βασίλη Παπαγεωργόπουλου, ζήτησε ο εισαγγελέας διαφθοράς Θεσσαλονίκης, Αργύρης Δημόπουλος, </p>
<p>Η έρευνα ανατέθηκε στη Γενική Διεύθυνση Δημοσιονομικού Ελέγχου, και αφορά στην 8ετία 2002-2009. Στο πλαίσιο αυτής θα ελεγχθούν ποινικά ορκωτοί λογιστές συγκεκριμένης εταιρίας, που εδρεύει στην Αθήνα και συνεργαζόταν κατά το επίμαχο διάστημα με το δήμο Θεσσαλονίκης. Το αδίκημα που θα διερευνηθεί είναι αυτό της κακουργηματικής ψευδούς βεβαίωσης, σε συνδυασμό με τις επιβαρυντικές διατάξεις του νόμου 1608/50 περί καταχραστών του Δημοσίου.</p>
<p>Όπως σημειώνουν δικαστικές πηγές, η έρευνα θα ξεκινήσει από το έλλειμμα, που συνδέεται με το ταμείο της «Παγίας Προκαταβολής», υπόθεση για την οποία παραπέμφθηκαν να δικαστούν στο Κακουργιοδικείο Θεσσαλονίκης 17 άτομα, ανάμεσα στους οποίους ο τέως δήμαρχος, Βασίλης Παπαγεωργόπουλος, καθώς και ο άλλοτε γενικός γραμματέας του δήμου, Μιχάλης Λεμούσιας, οι οποίοι καταδικάστηκαν σε πολυετείς ποινές κάθειρξης, για την πολύκροτη υπόθεση της υπεξαίρεσης των 17,9 εκατ. ευρώ και κρατούνται στις δικαστικές φυλακές Διαβατών, όπως επίσης τρεις πρώην αντιδήμαρχοι Οικονομικών και δημοτικοί υπάλληλοι.</p>
<p>Το έλλειμα που διαπιστώθηκε στο εν λόγω ταμείο ανέρχεται σε 1,2 εκατ. ευρώ και ήδη για τη συγκεκριμένη υπόθεση η νέα δημοτική αρχή, προσέφυγε στα πολιτικά δικαστήρια, καταθέτοντας αγωγή με την οποία αξιώνει αποζημίωση, το ύψος της οποίας ξεπερνάει τις 600.000 ευρώ. Η συζήτηση της αγωγής έχει προσδιοριστεί για το Φεβρουάριο του επόμενου χρόνου.</p>
<p>Σύμφωνα με τις ίδιες πηγές, εκτός από τον έλεγχο για το έλλειμα στο συγκεκριμένο ταμείο, η έρευνα θα ασχοληθεί και με τα 17,9 εκατ. ευρώ της καταγγελλόμενης υπεξαίρεσης. </p>
<p>Διαβάστε επίσης:</p>
<p><strong><a href="http://www.ereportaz.gr/241064-batachtsis-o-dimos-thessalonikis/" target="_blank">Μπαταχτσής… ο δήμος Θεσσαλονίκης</a></strong></p>