Το κεντρικό εκλογικό του κέντρο στην Ελευσίνα εγκαινίασε το βράδυ της Κυριακής, στη διασταύρωση των οδών Νικολαΐδου και Αισχύλου, ο επικεφαλής του Ενωτικού Συνδυασμού Ελευσίνας, ο υποψήφιος (και νυν δήμαρχος) Γιώργος Τσουκαλάς με πάνω από 1200 παρευρισκόμενους πολίτες της πόλης, παρουσιάζοντας και τους υποψηφίους του συνδυασμού του.

Ο δήμαρχος είπε στην ομιλία του, μεταξύ άλλων, ότι «για να είναι αποδοτική και ουσιαστική μια δημοτική αρχή πρέπει να έχει δημοκρατικές λειτουργίες και νομιμοποίηση και να έχει κίνητρο ο δημοτικός σύμβουλος για να γνωρίζει ότι η γνώμη του μετράει. Οι μονοπρόσωπες λογικές στη λήψη αποφάσεων δεν ταιριάζουν στο δημοκρατικό κεκτημένο του Ενωτικού μας Συνδυασμού. Το πώς πολιτεύεται ένας επικεφαλής και ένας Συνδυασμός όταν βρίσκεται στην εξουσία, δείχνει και την ποιότητά του και τις δημοκρατικές αντοχές. Αποδεικνύει εάν αυτός πίστευε στ αλήθεια αυτό που διακήρυσσε κατά το παρελθόν. Η εξουσία», είπε, «μπορεί να διαφθείρει, αλλά μπορεί όμως να καταδεικνύει και τις διαφορές ήθους, αντίληψης και πολιτικής τεκμηρίωσης. Εμείς υπηρετούμε την συμμετοχική επαφή με την κοινωνία», υπογράμμισε.

Ο κ. Τσουκαλάς αναφέρθηκε στον «επιτυχή», όπως χαρακτήρισε, « αγώνα που κάνει η δημοτική για την προστασία του Περιβάλλοντος και τον έλεγχο των βιομηχανιών της περιοχής» και έδωσε το στίγμα της δράσης ενάντια στον κοινωνικό αποκλεισμό με τις παροχές του δήμου στους αναξιοπαθούντες πολίτες, το κοινωνικό παντοπωλείο, την προστασία των αστέγων, τα δωρεάν τροφεία στους παιδικούς σταθμούς τις παροχές στα ΚΑΠΗ και άλλα. Τέλος, έβαλε το ερώτημα στους κατοίκους «αν γνωρίζουν πολλούς δήμους αυτού του μεγέθους πόλης, που ταυτόχρονα να εκτελούν έργα, να έχουν ταμειακό πλεόνασμα, να βρίσκονται δίπλα στους πολίτες δίνοντας τη μάχη κατά του κοινωνικού αποκλεισμού, να ενισχύουν οικονομικά αθλητικούς και πολιτιστικούς συλλόγους και να έχουν πολιτιστικές εκδηλώσεις επιπέδου Αισχυλείων…»

Ας ακούσουμε ένα χαρακτηριστικό απόσπασμα από την ομιλία του κ. Τσουκαλά:

[audio mp3="http://www.ekloges.tv/wp-content/uploads/2014/04/tsoykalas-egkainia-ekl.-kentroy-eleysina.mp3"][/audio]