Αρνητική ήταν η απάντηση του Λάκη Λαζόπουλου όσον αφορά την πρόταση του Αλέξη Τσίπρα να κατέβει ως υποψήφιος ευρωβουλευτής του ΣΥΡΙΖΑ στις επερχόμενες εκλογές, επικαλούμενος το φόρτο εργασίας και τις ανειλημμένες επαγγελματικές του υποχρεώσεις.

Συγκεκριμένα, ο Λάκης Λαζόπουλος με επιστολή του προς τον επικεφαλής της αξιωματικής αντιπολίτευσης που δημοσιεύεται σήμερα στην «Αυγή», γνωστοποιεί και αιτιολογεί την απόφασή του, ενώ παράλληλα εξαπολύει έμμεση επίθεση στον Σταύρο Θεοδωράκη, χωρίς ωστόσο να τον κατονομάσει.

Όπως γράφει χαρακτηριστικά: «Το εγχώριο σύστημα, πανικόβλητο απ’ την κατάσταση, τρέχει μ’ ένα σακίδιο στον ώμο για να προλάβει την ανατροπή της».

Για την απόφαση του αυτή να μην συμμετάσχει στη μάχη των ευρωεκλογών ο ηθοποιός αναφέρει ότι: «Ξέρω ότι, τούτη την ώρα, πας μη εγκάθετος χρήσιμος για τον τόπο. Είναι όμως τόσες πολλές οι υποχρεώσεις που έχω αναλάβει, που είναι αδύνατο να τις βάλω στην άκρη για να ανταποκριθώ στην πρόσκληση αυτή. Επιτρέψτε μου, στην παρούσα φάση τουλάχιστον, να δηλώσω την αδυναμία μου να θέσω τις όποιες δυνάμεις μου στην υπηρεσία της χώρας μας συνεχίζοντας να υπηρετώ αυτά που χρόνια υπηρετώ: τα της τέχνης μου».

«Υπάρχουν άνθρωποι πολλοί με ανάστημα στη χώρα αυτή που μπορούν να συμβάλουν σε μια νέα πορεία της Ευρώπης. Δεν είμαι εγώ ο απαραίτητος. Ας μην γίνω σαν τους υπερτραφείς της νόησης που δεν μπορούν να ξεκολλήσουν τα μούτρα τους, από το τζάμι της τηλεόρασης. Αυτούς από τους οποίους άλλωστε, η χώρα κινδύνευσε να χάσει οριστικά τη θέση της στο ευρωπαϊκό γίγνεσθαι. Από αυτούς που αυτοβαπτίστηκαν σωτήρες μας αμέσως μετά», συμπληρώνει και καταλήγει λέγοντας ότι: «Εγώ θα συνεχίσω να παρακολουθώ και να συμμετέχω ενεργά στη ζωή του τόπου από τη θέση που ήδη έχω».