<p>Στο πολιτικό προσκήνιο επέστρεψε ο  Θοδωρής Ρουσόπουλος με σχόλιο για την επίσπευση της προεδρικής εκλογής αλλά και για την επιλογή του Σταύρου Δήμα ως  υποψήφιου Προέδρου της Δημοκρατίας.</p>
<p>Ο  πρώην κυβερνητικός εκπρόσωπος, μιλώντας στον  Real FM, σχολιάζοντας την επιλογή  Σταύρου Δήμα σημείωσε: «Νομίζω ότι είναι μία ενδιαφέρουσα και σημαντική πρόταση. Είναι μία ευγενής παρουσία στην πολιτική ζωή του τόπου. Είχε μία πολύ καλή πορεία και στην Ελλάδα και ειδικά στην Ευρωπαϊκή Ένωση ως Επίτροπος Περιβάλλοντος».</p>
<p>Ο κ. Ρουσόπουλος εκτιμά πως οι εξεύρεση 180 βουλευτών είναι εξαιρετικά δύσκολη υπόθεση.</p>
<p>«Δεν είναι αδύνατο αλλά είναι πολύ δύσκολο» είπε χαρακτηριστικά.</p>
<p>«Χωρίς να έχω μιλήσει με τον Αντώνη Σαμαρά ή με κάποιον από τους πολύ στενούς του συνεργάτες νομίζω ότι η επιλογή του χρόνου είναι πολύ σημαντική. Γίνεται μόλις ένα μήνα πριν από το περιθώριο που είχε η κυβέρνηση αλλά αυτός ο μήνας, δεδομένου ότι  η τρόικα μας έχει δώσει ένα περιθώριο δύο μηνών, καθιστά την πολιτική απόφαση περαιτέρω σημαντική» πρόσθεσε ο κ. Ρουσόπουλος.</p>
<p>Σε ερώτηση αν σκοπεύει να επιστρέψει στο πολιτικό προσκήνιο ο κ. Ρουσόπουλος απάντησε: «Όχι ακόμα».</p>