<p>Αλλεπάλληλες βουλευτικές και υπουργικές τροπολογίες – ξεπερνούν τις 80 – έχουν κατατεθεί τα τελευταία 24ωρα στα νομοσχέδια που ψηφίζονται αυτές τις ημέρες στη Βουλή, ενώ έχει προγραμματιστεί η ψήφιση τριών νομοσχεδίων έως και τη Δευτέρα.</p>
<p>Η επίσπευση της συζήτησης και ψήφισής τους έχει προκαλέσει έντονο βουλευτικό ενδιαφέρον, με πολλούς να θεωρούν πως οι βουλευτές κλείνουν με αυτές «εκκρεμότητες» της τελευταίας στιγμής, εν όψει των επικείμενων, καθώς φαίνεται, εκλογών. </p>
<p>Σημειώνεται ότι από το σύνολο των 80 περίπου τροπολογιών που είχαν κατατεθεί μέχρι τις 15:00 το μεσημέρι της Πέμπτης στα τρία νομοσχέδια, οι 12 είναι υπουργικές. </p>
<p>Σημειώνεται ότι ήδη έχει ψηφιστεί το νομοσχέδιο του υπουργείου Ανάπτυξης για το ΕΣΠΑ και τις λαϊκές αγορές, στο οποίο έχουν κατατεθεί περί τις 11 τροπολογίες. </p>
<p>Στο νομοσχέδιο του υπουργείου Περιβάλλοντος για τις πράξεις εισφοράς σε γη και σε χρήμα, έχουν κατατεθεί 43 τροπολογίες εκ των οποίων 8 υπουργικές, ενώ σε νομοσχέδιο για το Παρατηρητήριο Άνοιας που ψηφίζεται την προσεχή Δευτέρα, έχουν κατατεθεί 27 τροπολογίες, εκ των οποίων 2 υπουργικές.</p>
<p>Ανάμεσα στις βουλευτικές τροπολογίες που έχουν κατατεθεί είναι και τροπολογία για την αναστολή της εκτέλεσης πρωτοκόλλων κατεδάφισης μέχρι την κύρωση δασικών χαρτών, αλλά και τροπολογία με την οποία προτείνεται να εξαιρούνται από τη φορολογία εισοδήματος τα ημερομίσθια του αγρότη και των μελών της οικογένειας του, μέχρι του ύψους των 9.000 ευρώ.</p>
<p>Στο ίδιο νομοσχέδιο έχει κατατεθεί και βουλευτική τροπολογία με την οποία προτείνεται να μην ισχύει το «πόθεν έσχες» για την αγορά πρώτης κατοικίας.</p>