<h1>Γράφει ο Γιώργος Λαιμός</h1>
Σε σκληρό πόκερ έχει εξελιχθεί η διαδικασία για την ανάδειξη των υποψηφίων για τις αυτοδιοικητικές εκλογές του Μαΐου. Τα κομματικά επιτελεία έχουν προτάξει τα θεωρούμενα «πουλ εν» και με γοργούς ρυθμούς σχηματίζεται ο αυτοδιοικητικός χάρτης, μιας και βρισκόμαστε ουσιαστικά στην τελική ευθεία. Τα πάλαι ποτέ κραταιά κόμματα ΝΔ και ΠΑΣΟΚ για πρώτη φορά μετά από δεκαετίες αποφεύγουν όπως ο «διάολος το λιβάνι» τη λέξη χρίσμα, μη θέλοντας να πολιτικοποιήσουν τις εκλογές στην αυτοδιοίκηση. Όμως σε βασικούς δήμους που θεωρούνται προπύργια και όπου φυσικά υπάρχουν αντάρτες, δίνεται το «πράσινο φως», για ανακοίνωση κομματικής στήριξης, έτσι ώστε να επιτευχθεί ο εύλογος διαχωρισμός. Βέβαια, στην περίπτωση του ΠΑΣΟΚ, η ονοματολογία και η ανακοίνωση υποψηφιοτήτων είναι ιδιαιτέρως φειδωλή.  «Σταυρόλεξο» για δυνατούς λύτες είναι τι τελικά θα γίνει στις μεγάλες περιφέρειες και δήμους της χώρας, όπου έχει δοθεί το μεγαλύτερο βάρος μιας και θεωρούνται προπομποί της κομματικής δύναμης και στις επικείμενες Εθνικές Εκλογές του 2016.

<b>Η «μητέρα των μαχών»</b>

Περιφέρεια Αττικής και δήμος Αθηναίων γίνεται ουσιαστικά η διαχείριση των περισσότερων και μεγαλύτερων κονδυλίων, έτσι συγκεντρώνουν το ενδιαφέρον όλων των κομμάτων. Ο νυν περιφερειάρχης Γιάννης Σγουρός είναι εκ νέου υποψήφιος, αλλά χωρίς καθαρή στήριξη αυτή τη φορά, αλλά λόγω της μακρόχρονης πορείας του στην περιφέρεια, αρχικά ως αντιπεριφερερειάρχης με επικεφαλής τη Φώφη Γεννηματά και μετέπειτα ως  επικεφαλής ως ίδιος, έχει δημιουργήσει ένα ισχυρό «μπλοκ» δημάρχων που τον στηρίζει. Αυτό δημιουργεί σαφέστατα «πονοκέφαλο» στους βασικούς συνυποψηφίους του κκ Κουμουτσάκο και Δούρου.  Ο «ευρωπαίος» Κουμουτσάκος, «δεξί χέρι» της Ντόρας, κατά τη διάρκεια της θητείας της στο υπουργείο Εξωτερικών και «καραμανλικός» ευρωβουλευτής, θεωρείται από πολλούς «outsider» για την διεκδίκηση της Περιφέρειας, όμως η Συγγρού υποστηρίζει πως σε αυτή την οικονομική συγκυρία μόνο κάποιος που γνωρίζει καλά πρόσωπα και πράγματα στην Ευρώπη μπορεί να «ξεκλειδώσει» τα προγράμματα του ΕΣΠΑ. Η αλήθεια βέβαια είναι ότι η ΝΔ οδηγήθηκε στην επιλογή Κουμουτσάκου, μετά την άρνηση του δημάρχου Ανδρέα Παχατουρίδη, ο οποίος μετά το «κάψιμο» του ονόματός τους για την περιφέρεια επέλεξε τη σιγουριά του δήμου Περιστερίου. Από την άλλη πλευρά στην Κουμουνδούρου, αρχικά έγινε πρόταση στην προερχόμενη από το ΠΑΣΟΚ Σοφία Σακοράφα. Μετά την άρνησή της η ηγεσία κατέληξε στην εύκολη επιλογή Δούρου, μιας και ανήκει στο στον στενό πυρήνα του ΣΥΡΙΖΑ και πολύ κοντά στην ηγεσία. Άρα θεωρείται στέλεχος της απολύτου εμπιστοσύνης του Αλέξη Τσίπρα και πλήρως «ελεγχόμενη». Η κίνησή της να παραιτηθεί από το βουλευτικό της αξίωμα για να διεκδικήσει την περιφέρεια σχολιάστηκε θετικά.

Στον δήμο της Αθήνας τα δεδομένα είναι τελείως διαφορετικά από την περιφέρεια. Ο νυν δήμαρχος Γιώργος Καμίνης έχει την επίσημη στήριξη ΔΗΜΑΡ και ΠΑΣΟΚ (σ.σ. από τις σπάνιες περιπτώσεις), ενώ το αντίπαλο στρατόπεδο έχει «διχοτομηθεί».  Από την ΝΔ ο Άρης Σπηλιωτόπουλος, αντάρτης ο Νικήτας Κακλαμάνης. Αυτό μπορεί να στοιχίσει ακόμη και την ήττα στον δήμο για την Συγγρού, μιας και τουλάχιστον δημοσκοπικά φαίνεται να μοιράζονται οι ψηφοφόροι της ΝΔ. Εξού και η έκλυση μέχρι και την τελευταία στιγμή από τον Άρη Σπηλιωτόπουλο για συνένωση των δεξιών υποψηφίων.

<b>Το λιμάνι της αγωνίας</b>

Πολιτικός «πυρετός» επικρατεί και στον Πειραιά. Ο Βασίλης Μιχαλολιάκος, μπορεί να έχει ξεκινήσει τα «ήξεις αφήξεις», αλλά η υποψηφιότητά του εκ νέου για τον δήμο είναι δεδομένη. Το ρητό που έχει χρησιμοποιήσει η ΝΔ σε πολλές περιπτώσεις εκλογικών μαχών είναι… «ομάδα που κερδίζει δεν την αλλάζεις» και απ’ ότι φαίνεται και στην περίπτωση Μιχαλολιάκου θα ισχύσει το ίδιο. Πρόταση «βόμβα» που σε περίπτωση που επιβεβαιωθεί, θα προκαλέσει «τρικυμία» στο λιμάνι,  είναι και η «κάθοδος» του προέδρου του Ολυμπιακού Βαγγέλη Μαρινάκη. Δεδομένου του ότι ον νυν δήμαρχος έχει κακές σχέσεις με τον Ολυμπιακό και υπάρχει πολυδιάσπαση του μανιάτικου «μπλοκ», σίγουρα η επανεκλογή θα είναι δύσκολη αλλά όχι ακατόρθωτη. Ο ΣΥΡΙΖΑ από την πλευρά του «κατεβάζει» στο «Λιμάνι», ένα όνομα που για τον Πειραιά θεωρείται «brand name», αυτό του Θοδωρή Δρίτσα, ο οποίος θα είναι και ο ωφελημένος από το παραπάνω σενάριο.

<b>Τα «καρντάσια» δίνουν μάχη   </b>

Η Θεσσαλονίκη και ως περιφέρεια αλλά και ως δήμος θεωρούνταν  μέχρι και τις προηγούμενες αυτοδιοικητικές εκλογές  «γαλάζιες». Οι δεξιοί ψηφοφόροι της ΝΔ στην συμπρωτεύουσα, ήθελαν να δώσουν «χαστούκι» στη Συγγρού, λόγω των σκανδάλων Παπαγεωργόπουλου και Ψωμιάδη. Μάλιστα η θητεία του νυν δημάρχου Γιάννη Μπουτάρη, θεωρούνταν από πολλούς παρένθεση, όμως απ’ ότι διαφαίνεται δημοσκοπικά ο κ. Μπουτάρης έχει εξελιχθεί σε δύναμη και διεκδικεί επάξια την επανεκλογή του. Από την άλλη πλευρά ο Σταύρος Καλαφάτης ίσως εξελιχθεί σε «ήρεμη δύναμη». Στην Περιφέρεια Κεντρικής Μακεδονίας τα πράγματα είναι πιο δύσκολα. Ο «διχασμός» και σε αυτή την περίπτωση των υποψηφίων που έχουν βασική δεξαμενή ψηφοφόρων τη ΝΔ, Γιάννης Ιωαννίδης (ΝΔ) και Απόστολος Τζιτζικώστας (αντάρτης), μπορεί να στοιχίσει στη Συγγρού μία ακόμη εκλογική ήττα.

&nbsp;