<p>Με βούλευμα του συμβουλίου εφετών Αθήνας αποφυλακίζεται με όρους από τις φυλακές Ναυπλίου ο πρώην Βουλευτής της Χρυσής Αυγής Στάθης Μπούκουρας.</p>
<p>Το δικαστικό συμβούλιο με βούλευμα που εξέδωσε σήμερα – και ενώ αναμένεται στη Βουλή η κρίσιμη ψηφοφορία για την εκλογή Προέδρου της Δημοκρατίας – έκανε δεκτή την αίτηση του πρώην βουλευτή της Χρυσής Αυγής για αντικατάσταση της προσωρινής του κράτησης με τους  περιοριστικούς όρους της καταβολής εγγύησης 10.000 ευρώ, της απαγόρευσης εξόδου από τη χώρα καθώς και της υποχρεωτικής εμφάνισής του στο αστυνομικό τμήμα.</p>
<p>Πάντως και ο εισαγγελέας των φυλακών Ναυπλίου είχε δώσει άδεια στον Μπούκουρα ούτος ή άλλως για να γίνει μεταγωγή του στη Βουλή και να ψηφίσει στην προεδρική εκλογή όπως έγινε και με τους υπόλοιπους προφυλακισμένους βουλευτές της Χρυσής Αυγής.</p>
<p>Η δικηγόρος του Βάσω Πανταζή δήλωσε ότι «το συμβούλιο Εφετών ομόφωνα απεφάνθη με βούλευμα του, την μη παράταση της προσωρινής κράτησης του κ. Μπούκουρα, δεχόμενο ότι ο κ Μπούκουρας, μετά την ουσιαστική αποχώρησή του από το κόμμα της Χρυσής Αυγής, δεν είναι ύποπτος τέλεσης νέων εγκλημάτων. Είναι μια πρώτη δικαίωση στον αγώνα του για την απόδειξη της αθωότητας του».</p>