<p>Σενάριο, στο οποίο ο Κυριάκος Μητσοτάκης παίρνει τη θέση του Αντώνη Σαμαρά στην προεδρία της Νέας Δημοκρατίας, σε περίπτωση που η χώρα οδηγηθεί σε εκλογές, παρουσιάζει η New York Times σε δημοσίευμά της. </p>
<p>Όπως σημειώνει η εφημερίδα, στην περίπτωση εκλογών, η Νέα Δημοκρατία είναι πιθανό να «ξεφορτωθεί» τον Αντώνη Σαμαρά και τη θέση του να πάρει κάποιος όπως ο Κυριάκος Μητσοτάκης, που χαρακτηρίζεται «νεότερος και πιο κεντρώος». Αυτό, υποστηρίζει η εφημερίδα, θα ήταν και το ιδανικό αποτέλεσμα. </p>
<p>Στο δημοσίευμα επισημαίνεται ότι ο Σαμαράς, αν και προτιμότερος του Αλέξη Τσίπρα, αποδείχθηκε ασταθής ηγέτης, όπως φάνηκε όταν δεσμεύθηκε για «καθαρή» έξοδο της Ελλάδας από το μνημόνιο, πυροδοτώντας την αρνητική αντίδραση των αγορών, τη στιγμή που η χώρα είχε μόλις επιστρέψει σε θετικούς ρυθμούς ανάπτυξης μετά από έξι χρόνια.</p>
<p>Σύμφωνα με την ανάλυση του αρθρογράφου Χιούγκο Ντίξον, η πιθανότητα να εφαρμοστεί το πρόγραμμα που έχει παρουσιάσει ο ΣΥΡΙΖΑ θα ήταν καταστροφική, αφού θα οδηγούσε την Ελλάδα στη χρεοκοπία, ωστόσο τα «καλά νέα», όπως αναφέρει, είναι ότι ο ΣΥΡΙΖΑ δύσκολα θα έχει αυτοδυναμία στη Βουλή που θα προκύψει από τις επόμενες εκλογές, όποτε αυτές διεξαχθούν, και σε αυτήν την περίπτωση είναι πιθανό να χρειαστούν και επαναληπτικές εκλογές.</p>
<p>«Οι αρχαίοι Έλληνες πίστευαν στη θεά Τύχη, που καταδιώκει ξανά την πατρίδα της. Ο πολιτικός κίνδυνος έχει εκτιναχθεί. Υπάρχουν διάφορα σενάρια. Ένα από αυτά (κυβέρνηση ΣΥΡΙΖΑ που θα εφαρμόσει λαϊκίστικες πολιτικές) θα επέφερε την καταστροφή. Δεν είναι, όμως, το πιο πιθανό σενάριο. Τα άλλα σενάρια είναι πιο καλά», καταλήγει το άρθρο. </p>