<p style="color: #000000;">Με αιχμές προς τον νυν δήμαρχο Πειραιά παρουσίασε τους υποψηφίους του συνδυασμού του «Πειραιάς Νικητής» ο Γιάννης Μώραλης.</p>
<p style="color: #000000;">Ασφαλώς, εντύπωση προκάλεσε η παρουσία του υπουργού Παιδείας, Κωνσταντίνου Αρβανιτόπουλου, στην εκδήλωση, καθώς και του Γεράσιμου Γιακουμάτου.</p>
<p style="color: #000000;">Ακόμη, το παρών έδωσαν οι Λευτέρης Αυγενάκης, ο βουλευτής των ΑΝΕΛ Παναγιώτης Μελάς, οι ανεξάρτητοι βουλευτές, Ανδρέας Λοβέρδος και Βύρων Πολύδωρας, ο πρόεδρος της Ένωσης Ελλήνων Εφοπλιστών Θεόδωρος Βενιάμης, ο πρώην βουλευτής και γραμματέας Επικοινωνίας του ΠαΣοΚ Δημήτρης Καρύδης, ο πρώην νομάρχης Πειραιά Γιάννης Μίχας, ο πρώην υπουργός Ναυτιλίας και βουλευτής του ΠαΣοΚ Γιάννης Διαμαντίδης, ο πρώην υπουργός Ανδρέας Ανδριανόπουλος.</p>
<p style="color: #000000;">Στο συνδυασμό του κ. Μώραλη ξεχωρίζουν ασφαλώς τα ονόματα του  Βαγγέλη Μαρινάκη, του επιχειρηματία Πέτρου Κόκκαλη, της Ειρήνης Νταϊφά, κόρης του προσφάτως εκλιπόντος πρώην προέδρου του Ολυμπιακού, Σταύρου Νταϊφά και του παλαίμαχου τερματοφύλακα του Ολυμπιακού και της Εθνικής Αντώνη Νικοπολίδη.</p>
<p style="color: #000000;">Αλλά γνωστά ονόματα είναι εκείνα του τέως δημάρχου Πειραιά Χρήστου Αγραπίδη, της πρωταθλήτριας του πόλο Σταυρούλας Αντωνάκου, της πρωταθλήτριας ξιφασκίας Βάσως Βουγιούκα, του ομοσπονδιακού προπονητή κολύμβησης Νίκου Γέμελου, του μάνατζερ της ομάδας βόλεϊ του Ολυμπιακού Νίκου Μαντούβαλου και της τραγουδίστριας Πόπης Αστεριάδη.</p>
<p style="color: #000000;">Ο κ. Μώραλης στην ομιλία του τάχθηκε για άλλη μία φορά υπέρ της διατήρησης του δημόσιου χαρακτήρα του λιμανιού, ως κύριου άξονα για την ανάπτυξη της πόλης, και απαίτησε τη θεσμική και αποφασιστική διεύρυνση της συμμετοχής του δήμου στη διοίκηση του ΟΛΠ, στα αντίστοιχα πρότυπα των αντίστοιχων ευρωπαϊκών λιμένων.</p>
<p style="color: #000000;">«Η αξιοποίηση του λιμανιού θα πρέπει να αφορά τους πολλούς και όχι του λίγους» τόνισε ο υποψήφιος δήμαρχος Πειραιά, λέγοντας χαρακτηριστικά ότι «δεν πουλάμε το λιμάνι της καρδιάς μας».</p>
<p style="color: #000000;">πηγή: ysterografa</p>