Γράφει ο Γιώργος Λαιμός

Είμαστε στην τελική ευθεία για τις εκλογές της τοπικής αυτοδιοίκησης του Μαΐου και τα επιτελεία ως επί το πλείστων έχουν ολοκληρώσει τις διεργασίες για τη συμπλήρωση των ψηφοδελτίων των συνδυασμών. Οι περισσότεροι συνδυασμοί βολιδοσκοπούαν, τους τελευταίους μήνες τα πρόσωπα εκείνα που θα κάνουν τη διαφορά και θα μπορέσουν να φέρουν σταυρούς και εν τέλει να οδηγήσουν έναν υποψήφιο δήμαρχο στη νίκη. Παρατηρώντας τα περισσότερα προεκλογικά φυλλάδια, διαπιστώνουμε πως όντως έχει γίνει πολύ καλή δουλειά και πράγματι στους συνδυασμούς των περισσότερων υποψηφίων βρίσκονται επαγγελματίες, διανοούμενοι, επιστήμονες που πραγματικά κοσμούν με την παρουσία τους και προσδίδουν κάποιο κύρος στην όλη διαδικασία. Από την άλλη υπάρχουν και τα λεγόμενα «γεμίσματα», δηλαδή πρόσωπα που εντάχθηκαν σε έναν συνδυασμό είτε για να κλείσει το ψηφοδέλτιο, είτε για να υπάρξει η ποσόστωση, ανδρών-γυναικών που προβλέπει ο νόμος.

Τι γίνεται όμως στην περίπτωση που αυτά τα πρόσωπα που επιλεχθείσαν , άλλα λένε στα προεκλογικά τους φυλλάδια ότι είναι , ενώ γνωρίζουν οι τοπικές κοινωνίες ποιοι είναι στην πραγματικότητα. Πώς γίνεται δηλαδή να δηλώνει κάποιος Μαθηματικός, όταν γνωρίζουν όλοι ότι η τελευταία φορά που είδε την σχολή του ήταν όταν γράφτηκε; Πως γίνεται να δηλώνει κάποιος ιδιωτικός υπάλληλος, όταν δεν έχει δουλέψει ποτέ στην ζωή του, πέραν από ένα χρονικό διάστημα και αυτό στο δημόσιο με σύμβαση! Από την άλλη έχουμε και δημάρχους οι οποίοι έχουν στο προεκλογικό τους φυλλάδιο ένα «μακρινάρι» για βιογραφικό και είναι γνωστό τοις πάσι ότι το μόνο που έχουν τελειώσει είναι η «ανωτάτη πεζοδρομιακή» και ότι τα μοναδικά ένσημα που έχουν κολλήσει είναι αυτά του… συνδικαλιστή! Η άλλη «μόδα» για τους υποψηφίους είναι η αναγνωσιμότητα μέσω της συνωνυμίας. Έτσι βλέπουμε υποψήφιο δημοτικό σύμβουλο με τον Γιώργο Καμίνη… Γιώργο Παπανδρέου και υποψήφια δημοτική σύμβουλο… Έλενα Παπαρίζου.

Επίσης, το αντάρτικο είναι ποια σύνδρομο… Υποψήφιοι από συνδυασμούς με καθαρά κομματικό χαρακτήρα που επί σειρά ετών, πρέσβευαν και υιοθετούσαν όλες τις απόψεις του συνδυασμού που άνηκαν, τώρα με την «καραμέλα», μνημονιακός -αντιμνημονιακός, κατεβαίνουν, δήθεν, ανεξάρτητοι για να διεκδικήσουν, αυτό που ήθελαν εξ αρχής… να γίνουν «χαλίφηδες στη θέση του χαλίφη».

Η πραγματικότητα είναι ότι ο καθένας μπορεί να προσφέρει στον τόπο του, όποια θέση και να έχει, όποια μόρφωση αρκεί να θέλει να προσφέρει. Είναι πολύ βασικό να ξέρει κάποιος τι είναι η αυτοδιοίκηση, πως λειτουργεί και πως μπορεί να εφαρμόσει τις ιδέες του. Δεν είναι ουκ ολίγα τα πρόσωπα, που κατεβαίνουν στην αυτοδιοίκηση λόγω «τζακιού», οι λεγόμενοι επαγγελματίες δημοτικοί σύμβουλοι, που δεν προσέφεραν ποτέ, ούτε πρόκειται να προσφέρουν στην αυτοδιοίκηση. Μάλιστα συνήθως αποσύρονται, για να δώσουν τόπο στα νιάτα, δηλαδή πρακτικά, προσφέρουν επαγγελματικό μέλλον στα άεργα παιδιά τους. Ο χρόνος θα δείξει εν τέλει και η ιστορία… και φυσικά όλοι θα κριθούν από το αποτέλεσμα.