<p>Με αυστηρά μέτρα ασφαλείας, και ειδική επιχείρηση της αστυνομίας, έφτασαν στη Βουλή στις 18:30 οι κρατούμενοι βουλευτές της Χρυσής Αυγής, οι οποίοι, με άδεια του εισαγγελέα φυλακών Κορυδαλλού, θα συμμετέχουν στις ψηφοφορίες για την εκλογή Προέδρου της Δημοκρατίας. </p>
<p>Πριν από την άφιξή τους στη Βουλή, η αστυνομία είχε αποκλείσει περιμετρικά όλους τους χώρους γύρω από το κτίριο, ενώ οι κρατούμενοι βουλευτές έφτασαν με τέσσερα τζιπ της αστυνομίας, μπήκαν στο κτίριο από τη βοηθητική πόρτα στο υπόγειο γκαράζ και στη συνέχεια οδηγήθηκαν στην αίθουσα της Ολομέλειας.</p>
<p>Σημειώνεται πως οι βουλευτές της Χ.Α. Νίκος Μιχαλολιάκος, Χρήστος Παππάς, Γιάννης Λαγός, Γιώργος Γερμενής, Παναγιώτης Ηλιόπουλος, Νίκος Κούζηλος και Ηλίας Κασιδιάρης, υπέβαλαν αίτημα να λάβουν άδεια προκειμένου να μεταχθούν στη Βουλή.</p>
<p>Σε ό,τι αφορά στον ανεξάρτητο -πλέον- βουλευτή, Στάθη Μπούκουρα, το δικαστικό συμβούλιο με βούλευμα που εξέδωσε σήμερα έκανε δεκτή την αίτησή του για αντικατάσταση της προσωρινής του κράτησης με περιοριστικούς όρους.</p>