<p>Με τις πολιτικές εξελίξεις του τελευταίου 24ώρου να είναι ραγδαίες και ενώ βρισκόμαστε περίπου μια βδομάδα μακριά από την πρώτη ψηφοφορία για την εκλογή του νέου Προέδρου της Δημοκρατίας, τα βλέμματα έχουν στραφεί στους ανεξάρτητους βουλευτές και στην στάση που τελικά θα τηρήσουν στο θέμα. </p>
<p>Μέχρι στιγμής, οι είκοσι τέσσερις ανεξάρτητοι βουλευτές βρίσκονται στο επίκεντρο του ενδιαφέροντος, με το τοπίο γύρω από τις προθέσεις τους να εξακολουθεί να παραμένει θολό. Στην πράξη, τα δεδομένα παραμένουν αμετάβλητά σε σχέση με το πώς είχαν διαμορφωθεί αμέσως μετά την ολοκλήρωση της συζήτησης του κρατικού προϋπολογισμού.</p>
<p>Αναλυτικότερα, ήδη ο κ. Παναγιώτης Μελάς επιβεβαίωσε την πρόθεσή του να ψηφίσει για Πρόεδρο λέγοντας είπε προς βλέπει θετικά την εκλογή του κ. Δήμα, ενώ ο κ. Γιώργος Νταβρής όταν κλήθηκε να σχολιάσει την υποψηφιότητα Δήμα είπε: «Ούτε κρύο ούτε ζέστη», προσθέτοντας, ωστόσο, ότι δεν αλλάζει τίποτα από όσα είπε στην Ολομέλεια κατά τη συζήτηση του προϋπολογισμού, και διατηρώντας τις πιθανότητες να ψηφίσει τον προτεινόμενο για Πρόεδρο.</p>
<p>«Παραμένω σταθερός στη θέση μου, δεν αλλάζει τίποτα από την επιλογή του Σταύρου Δήμα. Τα υπόλοιπα είναι απλώς&#8230;σενάρια» δήλωσε ο κ. Βασίλης Καπερνάρος στο facebook κρατώντας κλειστά τα χαρτιά του αν και οι πληροφορίες αναφέρουν ότι υπό προϋποθέσεις θα ψήφιζε για Πρόεδρο.</p>
<p>Από τη μεριά του, ο κ. Μίμης Ανδρουλάκης με σχόλιό του στο διαδίκτυο που αναφέρει «πάλι με το πιστόλι στον κρόταφο; Τρία όχι» δείχνει ότι θα καταψηφίσει, ενώ οι πληροφορίες αναφέρουν ότι το ίδιο αναμένεται να κάνει και ο κ. Γιώργος Κασαπίδης.</p>
<p>Παράλληλα, και σύμφωνα με όσα δήλωσε στο protothema.gr, η βουλευτής της ΔΗΜΑΡ κ. Νίκη Φούντα επιβεβαιώνει την  άρνησή της να καταψηφίσει τον Πρόεδρο τηρώντας την «γραμμή» του κόμματος.  </p>
<p>Ωστόσο, πληροφορίες των τελευταίων ωρών κάνουν λόγο για αναστολή της λειτουργίας του κόμματος προκειμένου ορισμένα στελέχη του να συνεργαστούν με τον ΣΥΡΙΖΑ. </p>
<p>Σύμφωνα, πάντως με τα μέχρι τώρα δεδομένα, η κατάσταση που διαμορφώνεται για τους 24 ανεξάρτητους βουλευτές έχει ως εξής:</p>
<p>Στο «ΟΧΙ» φαίνεται να είναι οι Οδυσσέας Βουδούρης, Χρυσούλα Γιαταγάνα, Θεόδωρος Παραστατίδης, Ραχήλ Μακρή, Θεοδώρα Τζάκρη , Μίμης Ανδρουλάκης</p>
<p>Πιθανόν «ΟΧΙ» οι Πέτρος Τατσόπουλος, Γιώργος Κασαπίδης, Μάρκος Μπόλαρης</p>
<p>Στο «ΝΑΙ» Παναγιώτης Μελάς, Κατερίνα Μάρκου, Βασίλης Οικονόμου, Σπύρος Λυκούδης, Γρηγόρης Ψαριανός, Χρήστος Αηδόνης</p>
<p>Πιθανόν «ΝΑΙ» Βασίλης Καπερνάρος, Γιώργος Νταβρής,  Κώστας Γιοβανόπουλος, Γιάννης Κουράκος, Χρυσοβαλάντης Αλεξόπουλος</p>
<p>Χωρίς «πρόσημο» εξακολουθεί να παραμένει η θέση των Μίκα Ιατρίδη, Πάρι Μουτσινά, Βύρων Πολύδωρα, Στάθη Μπούκουρα.</p>